Da Enhedslistens folketingsmedlem Christian Juhl i foråret trådte ud af biografen i København efter at have set en dansk thriller, begyndte han at undre sig. Det vender vi tilbage til.

Forinden havde han siddet i den bløde biografstol i knap to timer og set instruktør Christina Rosendahls nye film 'Idealisten'. Filmens hovedperson er den DR-ansatte journalist Poul Brink, der vedholdende arbejder med at afsløre en storpolitisk skandale om atomvåben på Thulsebasen.

Poul Brinks ihærdige og idealistiske arbejde i filmen bliver dog fulgt på tæt hold af en DR-kollega, der er tilknyttet efterretningstjenesten og forsøger at overtale Poul Brink til at droppe historien.

Og så tilbage til Christian Juhls undren.

- Så tænker jeg: 'Hold da kæft, hvis det var rigtigt den gang, hvorfor skulle det ikke være rigtigt nu med Irak-krig?'

Skriftligt spørgsmål til forsvarsministeren

Derfor satte han sig den aften i april hjem foran computeren og formulerede et spørgsmål til forsvarsminister Nicolai Wammen (S).

- Hvad kan ministeren oplyse om antal, ansættelsesvilkår, aflønnings- og pensionsforhold samt arbejdsopgaver for medarbejdere i Danmarks Radio, der er tilknyttet Forsvarets Efterretningstjeneste?

Selvom folketingsmedlemmerne sjældent har held med at spørge ind til konkrete oplysninger om efterretningstjenesternes virke i offentligheden, så følte Christian Juhl sig denne gang mere håbefuld. Forinden havde han nemlig efter eget udsagn fået en række gode svar på sine spørgsmål fra forsvarsministeren.

- Det var da altid et forsøg værd at spørge. Det skulle ikke undre mig, hvis der stadig var, forklarer Christian Juhl.

Intet svar fra efterretningstjenesten

Og hvis Forsvarets Efterretningstjeneste eller Politiets Efterretningstjeneste rent faktisk har et samarbejde med en eller flere medarbejdere på DR, så er det dybt problematisk, slår Christian Juhl fast.

- Filmen viser jo netop, hvordan sådan en fyr prøver at påvirke, hvilke ting der bliver sendt - og hvilke der ikke gør.

Den 13. maj - næsten en måned efter han spurgte forsvarsministeren - tikker der et svar ind i Christian Juhls indbakke fra forsvarsministeren.

- FE (Forsvarets Efterretningstjeneste, red.) kan hverken be- eller afkræfte, hvorvidt der er personer med ansættelse uden for FE, som måtte være tilknyttet FE, står der i brevet.

Altså vil forsvarsministeren og Forsvarets Efterretningstjeneste ikke svare på, om de har hemmelige agenter på for eksempel DR.